**САРАЛАП ОҚЫТУ-ЗАМАНАУИ ӘДІС-ТӘСІЛ**

**А.К. Мухамеджанова, А.Б. Тулегенова**

«№8 орта жалпы білім беретін эстетикалық тәрбие мектеп-кешені» КММ, Петропавл қаласы

**Аңдатпа**

Мақалада саралап оқытудың ерекшелігі мен тиімділігі қарастырылған.

**Аннотация**

В статье рассматривается специфика и эффективность дифференциального

обучения.

**Annotation**

The article provides for the specificity and effectiveness of differential training.

Қоғамымыздың қазіргі даму кезеңі мектептегі білім беру жүйесінің алдына оқыту үрдісін технологияландыру мәселесін қойып отыр. Осындай сұраныстарға орай оқытудың әртүрлі технологиялары жасалып, мектеп тәжірибесіне енгізілуде. Оқытудың жаңа технологияларын күнделікті сабақ үрдісінде пайдалану үшін әр мұғалім өзінің алдында отырған оқушыларының жас ерекшеліктерін ескере, педагогикалық мақсат-мүддесіне сай, өзінің шеберлігіне орай таңдап алады. Жалпы педагогика ғылымында баланы оқытумен тәрбиелеудің мақсаты – жан-жақты дамыған жеке тұлғаны қалыптастыру болып табылғандықтан, бұл жерге де, жаңа технология бойынша, әдістемелік жүйенің басты компоненті – оқыту мақсаты болып қалады. Бірақ ол мақсат жеке тұлғаға өздігінен дамуға жағдай жасау сондықтан оның өзіндік танымдылық іс-әрекеті белгілі бір дәрежеде белсендірілуі қажет.

Заман талабына сай оқуда да оң өзгерістер болып жатыр. Соған орай саралап оқыту соңғы кезде жиі айтылып жүр. Саралап оқыту дегеніміз - бір материалды барлық оқушыларға әртүрлі оқыту тәсілдерін қолданып оқыту дегенді білдіреді және мұғаліммен әрбір оқушының қабілетіне қарай тапсырмаларды қиындық деңгейі бойынша жіктей отырып, сабақты ұйымдастыруды талап етеді. Баланың қабілетіне емес берілетін тапсырманың деңгейін саралап жеткізуді талап ететін технология болып табылып тұр. Саралап оқыту әдістері тапсырма, нәтиже, жұмыс қарқыны, қолдау, дереккөздер, топтау, диалог болып табылады.

Тапсырма беру арқылы оқушылардың қажеттіліктеріне қарай түрлі кестелерді немесе жаттығулар мен тапсырмаларды жасау оқу тапсырмасының мазмұны бойынша: шығармашылық деңгейі бойынша, қиындық деңгейі бойынша, көлемі бойынша, әрекетті ұйымдастыру бойынша: Мұғалім тапсырманы бәріне бірдей таныстырады, ал орындалу кезеңі мынадай болуы мүмкін: мұғаліммен бірге; алдымен мұғаліммен, содан кейін өз бетінше жұмыстар. Әр әдістің өзіндік ерекшелігі бар. Нәтижені алатын болсақ әр баладан жұмыс соңында әртүрлі нәтиже күтеміз. Оқушылар өздерінің мықты және әлсіз тұстарына қарай мақсатқа әртүрлі нәтижеде жетеді. Ал қарқынға келетін болсақ оқушылардың жұмыс жасау шапшаңдығы әртүрлі болғандықтан, тапсырманың орындалып болуы да осыған байланысты. Осылайша әр әдісінің ерекшелігі бар.

Саралап оқыту кезінде алынған кез келген тапсырманы балаға жеткізу барысына дұрыс әдіс қолданған дұрыс. Бір тапсырманы деңгейлеп орындату үшін оқушының орындау қабілетін білген жөн. Әр баланың қабілеті әртүрлі екенін білеміз бірақ та саралап оқыту бала қаблетін емес, тапсырманың берілуіне әкеліп отыр. Сыныптағы саралау әдістері сыныптағы жекелеген оқушылардың нені үйренгенін анықтауға және оны бағалауға мүмкіндік береді. Мұғалімдер оқушылардың табысты оқуын қамтамасыз етумен қатар, оқушының жеке даму аймағын анықтау арқылы нені жақсарту қажеттігін түсінуге мүмкіндік беретін икемді үдеріс.Оқушылар үнемі бағаланып отырады, осылайша педагогикалық қызмет пен саралаудың басқа да түрлері оқушылардың қажеттіліктеріне қарай үнемі түзетіліп отырылуы мүмкін. Сонда ғана біз пәнді оқытудан оқушыны оқытуға қарай  ілгерілей аламыз.

Тиімді де орынды пайдаланған оқыту технологиясының бірі, деңгейлеп- саралап оқыту – сапалық білім негізі бола алады. Деңгейлеп-саралап оқыту оқушыларды өздігінен ізденіп, өз бетінше білім алуға дағдыландырады, сынып оқушыларын «қабілетті», «қабілетсіз» деп жіктерге бөлуді жояды. Саралаудың негізгі ұстанымы оқыту мазмұнын тарылту емес, ол мұғалім тарапынан оқушыларға таразыланған көмек болуы тиіс.

Қазіргі уақытта сабақтың басынан аяғына дейін, үй жұмысын сұраудан бастап, қорытынды кезеңінде де қолданған тиімді болатыны көзіміз жетіп отыр. Сыныптың ішіндегі оқушылар өз шамасынша деңгейлік тапсырма орындау барысында үлкен нәтижеге жететін байқатты. Сыныптағы оқушылар өзіне деген сенімділік пайда болатын сезінді. Жаңа деңгейдің тапсырмасын орындай отыра мақсатқа жетуге тырысып жататын болды. Жеңілден ауырға өту кезінде сыныптасының көмегіне жүгінуге еш қысылмайтын болады. Өзіне деген сенімділігін оята отырып, көптеген кедергілерден өтуге үйренеді. Саралап оқыту технологиясымен оқушылардың орындаған тапсырмалары олардың оқудағы жетістіктері мен кемшіліктерін анықтауға мүмкіндік береді. Мұғалім қажетті білімнің оқушы үшін қай жері қиын болғанын анықтап, қосымша тапсырмалар арқылы оқушылардың білім деңгейін арттыруға жағдай жасайды. Жаңаша оқытудың дербес және топтық түріндегі ең бастысы – оқушыға деген сенім, сондықтан оқушының өз ісіне жауап беру мүмкіндігіне сүйене отырып, оқушыға деген сенімді арттыру.

  Кез-келген білім алушы үшін маңызды ресурс - қағаз емес, электронды құрал емес, адами ресурс. Диалог негізінде саралау барысында мұғалім мен оқушы арасындағы сұхбатқа мән беріледі. Диалог арқылы саралаудың түрлі аспектілері бар.

 Сөздік қор және қолданылатын тілдің мүмкіндіктері мен күрделілігі әр оқушының қабылдау деңгейіне сай бейімделеді. Қабілеті төмен оқушы ақпаратты қарапайым тілмен түсіндіруді қажет етеді, деңгейі жоғары оқушы мазмұны күрделі диалогты талап етеді. Барлық оқушыға диалог аясында сындарлы кері байланыс берілуі қажет. Бір-бірімен сұхбаттасып қана нәтижеге жетуге болатын байқайды. Мұғалімнің алатын орны бөлек екенін айта кеткен жөн. Бағыттаушы, жол көрсетуші болып ұйымдастырылған сабақтың берері көп болмақ. Осыған орай сұхбаттың да алар орны бір төбе.

**Деңгейлеп-саралап оқыту технологиясының оқушыларға  тиімділігі:**

* топ оқушыларының барлығы деңгейлік тапсырма орындауы
* білім көрсеткішінің нақты және сапалы болуы
* оқушының өз білімін өзі бағалап, білім деңгейін дамыта алуы
* оқушылардың оқуға ынтасы мен пәнге деген  қызығушылығының артуы
* оқушының іздену дағдысының, ұстамдылығының қалыптасуы
* оқушы белсенділігінің оянуы
* алға қойған мақсатына жетуге дағдылануы, қиындықтарды жеңуге ұмтылуы
* оқушының өздігінен жұмыс істеуі мен жауапкершілігінің артуы

**Деңгейлеп-саралап оқыту технологиясының  оқытушыларға тиімділігі:**

* деңгейлеп-саралап оқытуда білім игерудің үш деңгейінің қарастырылуы
* оқушылардың сабақ үстінде бірнеше деңгейде жұмыс жүргізуі
* білім дәрежесі бірдей топтарды тексеру ісінің жеңілдеуі
* оқушылардың жұмыстары әділ бағалануы
* оқушы мен  оқытушының  шығармашылық қызметін белсенді түрде дамытуы
* дарынды оқушыларды анықтап, олармен тұрақты және жүйелі жұмыс істеу мүмкіндігінің орнауы

Осындай талаптарға сәйкес құрылған деңгейлік тапсырмалар оқушының өзіндік шығармашылық қабілетін дамытады. [1]

Өз тәжірибемізден «Сауат ашу пәнінен дидактикалық материалдар» электронды әдістемелік жинақ құрастырылды.

6 жасар баланың сауатын ашу олардың физиологиялық-психологиялық ерекшеліктеріне негізделе отырып жүзеге асырылатын, баланың ойын әрекетінен, оқу әрекетіне өтуін қамтамасыз ететін үдеріс. Электрондық жинақты құрастыруда оқушының өздігінен «ақпаратты білімге айналдыру» ( ойлау, оқу, сөйлеу, талқылау, жазу, пікірлесу, пікір таластыру) ұстанымы басшылыққа алынып ескерілді. Электрондық жинақ материалдары бірінші сынып оқушыларының жас ерекшеліктерін ескере отырып, әдістемелік ұстанымға сәйкес жинақталған. Тапсырмаларды орындауда белсенді оқыту әдістерін, сараланған тапсырмаларды қолдану көзделеді.

**Сабақтың тақырыбы: Ғ дыбысы мен әрпі.**

**Деңгейлік тапсырмалар**:

Қарқын арқылы саралау.

**1-деңгей (қарқыны төмен оқушылар)**: Ғ дыбысы кездесетін 3 сөз айту

2**-деңгей (қарқыны орта оқушылар)**: « Ғ» әрпін орнына қойыңдар

..арыш, а...а, а..аш, та..а

**3-деңгей (қарқыны жоғары оқушылар)**: Ғ дыбысы кездесетін 2-3 сөйлем айту.

**Топтық жұмыс. Ресурстар арқылы саралау.**

**1 – топ**. Оқушылардың оқылым дағдысын қалыптастыру мақсатында кеспе буындардан сөздер құрастыру, сөздерді қатыстырып сөйлем құрау.

ла

да

та

на

ау

лат

ду

**2 – топ.** Сурет бойынша әңгіме құрау мақсатында берілген тапсырма. Сурет бойынша әңгіме құрау.



**3 – топ** Оқушылардың ойлау, байқағыштық қабілеттерін байқау мақсатында алынатын тапсырма: Суретте «д» дыбысы кездесетін суреттерді қоршап, сөйлем құрау.



Бұл тапсырмалар оқушылардың бойында пәнге деген қызығушылықты оятады, коммуникативтік дағдыларды дамытады. [2]

Саралап оқытуды сабақ барысында қолданғанда оқушының ой-өрісінің дамуына, тигізер пайдасы өте зор. Себебі оларды қолдану сабақ нәтижесін, сапасын, оқушылардың пәнге деген қызығушылығын арттырады. Әсіресе оқушылардың өзігінен танып, іздену іс-әрекеттерін меңгертуді талап етеді. Қолдана келе оқушылардың өз қаблеттерін ашуға үлкен үлесін қосып жатқынына көзіміз жетіп отыр. «Есепке алу» жүйесін жүргізу нәтижесінде үлгерімі нашар оқушылар да, кем дегенде, «оқушылық» деңгейге сәйкес білімді толық меңгеріп алатынын өз тәжірибемізден байқадық. Себебі ол осы деңгейдің тапсырмаларын толық және дұрыс орындап, өткізбегенше келесі деңгейге көшпейді. «Міндеті» деңгейді толық меңгергеннен кейін оқушы әрі қарай, ілгері ұмтылады, өзіне деген сенімі артады.

Сонымен жалпылап айтқанда оқу үрдісінде оқушының тұлғасының дамуына, ықпал жасайтын жаңа технология түріндегі сабақтар үлгісінің бәріне жүктелетін міндеттер жүйесі төмендегідей:

Жаңа технологияны қолдануда оқушылардың пәнге деген қызығушылығын арттырып қана қоймай, үлкен ізденіспен, шығармашылыққа жетелеуге де болады.

**Әдебиеттер**

1. Кобдикова Ж. Орта мектепте білім алуды технологияландыру (саралап деңгейлеп окыту). 2002, 27 б.

2.А.К.Мухамеджанова, С.Н.Кудьярова,А.Б. Тулегенова Сауат ашу пәнінен дидактикалық материалдар, СҚО бойынша ПК БАИ, 2020, С.3