**БИОЛОГИЯНЫ ОҚЫТУДАҒЫ МӘСЕЛЕЛІК ОҚЫТУ ӘДІСТЕРІ**

**С.Ж. Ахметова, Р.А.Ешпанова**

М.Мәметова атындағы Қызылорда жоғары педагогикалық колледжі

**Аңдатпа**

Мақалада білім беру үрдісін мәселелік оқыту әдісімен ұйымдастыру тиімділігі қаратырылады. Мәселелік жағдаят білім алушыларға өз білімдерінің жетімсіздігін сезінуге, жаңа білім мен біліктерді ізденуге итермелейді.

**Аннотация**

В статье рассматривается эффективность организации образовательного процесса по методу проблемного обучения. Проблемная ситуация заставляет обучающихся осознавать недостаточность своих знаний, побуждает к поиску новых знаний и умений.

**Annotation**

The article discusses the effectiveness of the organization of the educational process according to the method of problem-based learning. The problem situation makes students aware of the lack of their knowledge, encourages them to search for new knowledge and skills.

Оқу үрдісіне инновациялық оқытуды енгізудің басты мақсаты - білім алушыларды шығармашылық сыни ойлауды мақсатқа бағыттап қалыптастыру негізінде өзгермелі әлемде өмір сүруге даярлау, яғни ғылым мен тәжірибенің жаңа жетістіктерін пайдалана отырып білім алушының іс әрекетін мотивациялау алу, алынған ақпараттар легінде өз бетінше бағдарлай алу біліктерін дамыту, қалып-шаблонға салынбаған шығармашылық ойлауын қалыптастыру, табиғи қабілеттерін барынша ашу арқылы дамыту.

Білім беруді жаңарту жағдайында басқа пәндермен зерттеу аумақтары «шекаралас» болып келетін биология пәнінің рөлі артып, адамдар үшін өмірлік маңызы бар міндеттер мен мәселелерді шешудің тиімді жолдары мен құралдарын жасауды қамтамасыз етеді. Биологияны оқытуда тәжірибеге инновациялық педагогикалық технологиялардың алуан түрлі бағыттарының ішінен, біздің ойымызша, білім сапасын көтеруге, оқу уақытын тиімді пайдалануға мүмкіндік беретіндері, қойылған мақсаттарға толық мәнді сәйкес және барынша әмбебап келетіндері: белсенді сыни ойлау технологиясы, жобалық оқыту технологиясы, ақпараттық компьютерлік технологиялары, ойын технологиялары, мәселелік оқыту технологиясы, модульдік оқыту.

Мәселелік оқыту технологиясы – бұл оқу әрекетінде оқытушының жүйелі түрде мәселелік жағдаят туғызуы және оларды шешу бойынша білім алушылардың белсенді өз бетінше қызметін ұйымдастыруы нәтижесінде қалыптастырылатын құзыреттіктіліктер шығармашылықпен меңгеріліп, ойлау қабілеттерін дамыуын қамтамасыз етуі [1].

Мәселелік оқытудың негізгі идеясы – білім өзінің негізгі бөлігінде оқушыларға дайын күйінде берілмейді, оқушылар оған мәселелік жағдаят жағдайында өз бетінше танымдық әрекет барысында ие болады. Яғни мәселелік оқытудың мақсаты – ғылыми таным, білім жүйесі нәтижелерін ғана меңгеру емес, сол нәтижелерге қол жету үрдісін, жолын меңгеру, білім алушының танымдық дербестігін қалыптастыру және шығармашылық қабілеттерін дамыту. Бұл ретте оқытушының әрекеті қажет жағдайда күрделі деген ұғымдардың мазмұнына түсінік бере отырып, жүйелі түрде мәселелік жағдаят туғызу, оқушыларға деректерді хабарлау және олардың оқу-танымдық әрекетін ұйымдастыру болып табылады. Осылайша, деректер талдамасы негізінде оқушылар өз бетінше қорытынды жасап, пысықтайды, ұғымдар, ережелерге анықтамалар (оқытушы көмегімен) тұжырымдайды, белгілі білімді жаңа жағдайда өз бетінше қолданады. Мәселелік оқыту оқытушыға оқу материалы мен оқыту әдістерін үйлестіруге мүмкіндік береді. Әр түрлі оқу мәселелік жағдаяттарының болуы ізденіс, ішінара-ізденіс, көркемдік оқу-танымдық әрекетті немесе олардың үйлесімдігін қамтамасыз етеді [2].

Биология сабақтарында мәселелік оқыту жиі қолданылады. Мәселелік оқытудың сабақтың және бүкіл оқу үрдісінің тиіділігін арттырудағы орны мен артықшылығына қарамастан, оны оқушылардың танымдық әрекетін белсендірудің әмбебап және жалғыз әдісі деп тануға болмайды. Бірқатар ғалымдар (Н. М. Верзилин, Л. В. Реброва, Г. Ф. Федорец, В. Н. Максимова), жүргізген зерттеулері биологияның барлық сабақтарында оқытудың бұл түрін қолдануға бола бермейтіндігін, барлық жағдайда ол тиімді және пәрменді болмайтынын көрсетті. Мысалы, молекулалық биология және биохимия, жасушалық биология тақырыптары нақты білімді қажет етеді және де мәселелік оқытуды ұйымдастыру көп уақыттың қажеттігімен байланысты, бұл оның жаппай қолданылуын шектейді. Демек, мәселелік оқытуды мүмкіндігінше, бірақ танымдық әрекетті белсендірудің басқа әдістерімен оптимальды қатынаста пайдалану мақсатқа сай келеді.

Биологияны оқыту барысында мәселелік жағдаяттарды туындатудың оқу үрдісін қарапайымнан күрделіге, мәселені оқытушы қоюдан оқушының өз бетінше мәселе қоюына дейін құрастыру – білім алушылардың теориялық біліммен қатар логикалық ойлау элементтерін меңгеруін қамтамасыз етеді, ал ойлау дағдыларын қалыптастыру өз кезегінде құзыреттілктерді игертудің құралы ретінде қызмет атқарады [3]. Мысалы, «Адам нәсілдері» тақырыбын өту барысында оқушыларға мәселелік жағдаятты қойып, оқушыларды шешім жолдарын өз бетінше іздеуге бағыттау арқылы олардың құзыреттерін дамытуға болады. Мысал ретінде осы тақырыптың жаңа сабақты түсіндіру кезеңін алайық.

|  |  |  |
| --- | --- | --- |
| Мәселелік жағдаят мазмұны | Оқушы әрекеті | Дамытылатын құзыреттіліктер |
| Барлық адамзат бір түрге-Homo sapiens-ке жатады.Оның белгілері:   1. дене құрылысының ұқсастығы (бас қаңқасы, ми, ішкі мүшелер құрылысының ұқсастығы,т.б); 2. физиологияық ұқсастық (бірдей қан топтары, аурулары, қорғаныштық реакциялары,т.б.) 3. шектеусіз шағылысу мүмкіндіктері, нәтижесінде өнімді ұрпақ пайда болады; 4. шығу тегінің біркелкілігі. Осылайша бір түрге екі метрлік қара терілі баскетболист те, қызыл түсті терілі индеец те, шағын ветнамдық та жатады.   ***Біздің түріміздің осындай көптүрлілігі себебін қалай түсіндіруге болады?*** | Оқытушы оқушылар назарын оқулықтағы түрлі нәсілдер адамдары бейнеленген суретке аударады, оларды өзара салыстыруды және ұқсастық бегілері мен айырмашылықтарын табуды, олардың географиялық таралуын еске түсіруді ұсынады. Нәсілдер белгілерін оқушылар кіші топтарда өз бетінше тірек блоктарды пайдаланып, кесте түрінде бейнелейді. Кестені толтыру жұмысын аяқтаған соң проблемалық жағдаятты талдау ұйымдастырылады, нәтижесінде оқушылар қорытынды шығарады – нәсілдер басты жалпытүрлік белгілерді сақтай отырып, бірқатар тұқымқуалаушылық белгілері – тері түсі, шашы, көзінің түсі мен пішіні, мұрын, ерін пішіні бойынша бір-бірінен айқын ажыратылады. | - қажетті ақпаратты іздеу, бөліп алу;  - білімді құрылымдай алу;  - мәндік оқу, оқылған мәтіннен қажетті ақпаратты бөліп алу, негізгі және екіншілік мәнді ақпаратты анықтау;  - белгілерді (мәнді және мәнді емес) бөліп ау үшін объектілерге талдау жасау;  - объектілерді салыстыру және жіктеу үшін негіз және критерий таңдау;  -себеп-салдарлық байланыстарды орнату;  - бөлшектерден тұтасты құрастыру ретіндегі синтез;  - ұжымдық жұмыс жасау әрекеттерін меңгеру;  - коммуникация шарттары мен міндеттеріне сәйкес өз пікірін толық және нақты жеткізу;  - ана тілінің грамматикалық және синтаксистік нормаларына сәйкес сөйлеудің моно- және диалогтық түрлерін меңгеру |

Нәтижесінде биология сабақтарын мәселелік жағдаяттау

- оқушының мақсатқа жетудің жолдарын шарттар мен оған жетудің құралдарын дербес талдау негізінде жоспарлай алу, мақсатқа жетудің балама әдістерін бөле алу және едәуір тиімді әдісін таңдау, оқу және танымдық тапсырмаларды шешу бойынша әрекетке қатысты танымдық рефлексияны жүзеге асыру;

- түрлі пәндік материалда себеп-салдарлық және генетикалық байланыстарды анықтау;

- логикалық ойлай алу, дәйектеу негізінде ой қорытындысын жасау;

-мәселені қою және тұжырымдау, шығармашылық және ізденіс сипатындағы мәселелерді шешуде әрекет алгоритмін өз бетінше құру сияқты құзыреттердің дамуына мүмкіндік берді.

Осылайша сабақта оқушылардың өз бетінше ізденіс жұмыстарын жүргізуді ұйымдастыру оқуға өнімді мотивацияның тууына, қоршаған ортаны тануда белсенділік танытуға, түрлі әлеуметтік топтарда қарым-қатынасты болуға, өз пікірін қорғай алуға, ұжымда жұмыс жасай алуға, әлеуметтік табысты тұлға болуға мүмкіндік береді.

**Әдебиеттер тізімі:**

1.В.Оконь. Основы проблемного обучения.М., «Просвещение», 1968 г.;

2.М.И.Махмудов. Проблемное обучение. М.: «Педагогика», 1975 г.;

3.Е.В.Разумная. Использование элементов проблемного обучения на уроках биологии //Молодой ученый. – 2011 - №10(33)